SELETUSKIRI

1.ETTEPANEKU TAUST

•Ettepaneku põhjused ja eesmärgid

Lisatud ettepanek kujutab endast õiguslikku vahendit, millega volitatakse võtma ühelt poolt Euroopa Liidu ja Euroopa Aatomienergiaühenduse ning nende liikmesriikide ja teiselt poolt Ukraina vahelise assotsieerimislepinguga (edaspidi „leping“) loodud sanitaar- ja fütosanitaarmeetmete allkomitees, kaubanduse ja säästva arengu allkomitees, tolli allkomitees ja geograafiliste tähiste allkomitees vastu liidu seisukoht nende allkomiteede kodukorra küsimuses.

Lepingule kirjutati alla Brüsselis 27. juunil 2014 ja selle IV jaotist („Kaubandus ja kaubandusküsimused“, milles käsitletakse põhjalikku ja laiaulatuslikku vabakaubanduspiirkonda) kohaldatakse ajutiselt alates 1. jaanuarist 2016.

Lepinguga on loodud sanitaar- ja fütosanitaarmeetmete allkomitee, kaubanduse ja säästva arengu allkomitee, tolli allkomitee ja geograafiliste tähiste allkomitee. Allkomiteede ülesanne on jälgida lepingu põhjalikku ja laiaulatuslikku vabakaubanduspiirkonda käsitleva osa rakendamist ja lahendada sellega seotud küsimusi. Allkomiteed peavad vastu võtma oma kodukorra. Allkomiteede esimesed koosolekud toimuvad eeldatavasti 2016. aasta teises pooles. Käesolevale ettepanekule lisatud allkomiteede kodukorrad põhinevad assotsiatsioonikomitee kodukorral.

•Kooskõla poliitikavaldkonnas kehtivate sätetega

Käesolevas ettepanekus käsitletakse idasuunalise naabruspoliitika partnerriigi Ukraina suhtes rakendatavat Euroopa Liidu ühist kaubanduspoliitikat, võttes aluseks osutatud lepingu sätted ja eelkõige toetudes selle eesmärgile luua lepinguosaliste vaheline põhjalik ja laiaulatuslik vabakaubanduspiirkond.

•Kooskõla Euroopa Liidu muude tegevuspõhimõtetega

Käesolev ettepanek on kooskõlas liidu muude välispoliitika eesmärkidega, eelkõige Ukrainaga seotud Euroopa naabruspoliitika ja arengukoostööpoliitikaga, ning aitab kaasa nende rakendamisele.

2. ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus

Liidu jaoks on õiguslikuks aluseks, mille alusel määratakse kindlaks lepinguga moodustatud komiteedes või allkomiteedes võetav seisukoht, Euroopa Liidu toimimise leping, eelkõige selle artikli 207 lõige 4 koostoimes artikli 218 lõikega 9.

Võttes arvesse, et Ukraina on nelja kodukorra kavandi tekstid heaks kiitnud, teeb Euroopa Komisjon Euroopa Liidu toimimise lepingu artikli 207 lõike 4 ja artikli 218 lõike 9 alusel ettepaneku, et nõukogu võtaks vastu otsuse, millega volitatakse võtma ELi ja Ukraina sanitaar- ja fütosanitaarmeetmete allkomitees, ELi ja Ukraina kaubanduse ja säästva arengu allkomitees, ELi ja Ukraina tolli allkomitees ning ELi ja Ukraina geograafiliste tähiste allkomitees esimesel koosolekul vastu liidu seisukoht nende allkomiteede kodukorra küsimuses.

Lepingu artikliga 74 on loodud sanitaar- ja fütosanitaarmeetmete allkomitee ning ühtlasi ette nähtud, et nimetatud allkomitee võtab oma töökorra vastu esimesel koosolekul. Sanitaar- ja fütosanitaarmeetmete allkomitee koosolek toimub 2016. aasta teises pooles. Seda silmas pidades tuleb ette valmistada liidu seisukoht nimetatud allkomitee kodukorra kavandi suhtes. Ukraina on lisatud kodukorra kavandi heaks kiitnud.

Lepingu artikliga 300 on loodud kaubanduse ja säästva arengu allkomitee ning ühtlasi ette nähtud, et nimetatud allkomitee võtab vastu oma kodukorra. Allkomitee esimene koosolek toimub eeldatavasti 2016. aasta teises pooles. Seepärast on vaja ette valmistada liidu seisukoht nimetatud allkomitee kodukorra suhtes. Ukraina on lisatud kodukorra kavandi heaks kiitnud.

Lepingu artikliga 83 on loodud tolli allkomitee ning ühtlasi ette nähtud, et nimetatud allkomitee võtab vastu oma kodukorra. Allkomitee esimene koosolek toimub eeldatavasti 2016. aasta teises pooles. Seepärast on vaja ette valmistada liidu seisukoht nimetatud allkomitee kodukorra suhtes. Ukraina on lisatud kodukorra kavandi heaks kiitnud.

Lepingu artikliga 211 on loodud geograafiliste tähiste allkomitee ning ühtlasi ette nähtud, et nimetatud allkomitee võtab vastu oma kodukorra. Esimene koosolek peaks eeldatavasti toimuma 2016. aasta teises pooles. Seepärast on vaja ette valmistada liidu seisukoht nimetatud allkomitee kodukorra suhtes. Ukraina on lisatud kodukorra kavandi heaks kiitnud.

•Subsidiaarsus (ainupädevusse mittekuuluva valdkonna puhul)